馬丁·路德

**馬丁·路德**者，新教信義宗（西言路德宗）創始者也。公曆一五一七年，誹教會，教皇頒詔責之，遂於日耳曼威丁堡焚詔書及教會法令集，舉論綱九十五條，列教會之罪責。信義宗於是立，宗教改革亦自此始。

## 生平
### 出身
路德生於德國艾斯萊本，父漢斯(Hans Luder)，母林德曼氏，名瑪格雷特，皆務礦，後擢市議會員，生九子，路德乃其八。一四八三年十一月十一日，路德受洗，是日聖者曰馬丁，因以名。居曼斯費爾德，邇其生處。時二地民數千，父營銅礦於彼。性嚴，甚愛子，命子受啟蒙教育，乃尚於時者。父母奉教不甚篤。

自一四八八年至一四九七年，路德就學於曼斯費爾德之市校，後進馬格德堡之大教堂校一年，受業於中世紀末之共同生活弟兄派教士。一四九八年，父母遣之於埃森納赫之方濟各會修道院，習樂律詩歌，長於詠。

### 學業

自一五零一年至一五零五年，路德進圖林根州愛爾福特大學，授術學碩士銜。修拉丁文、語法、修辭、邏輯、德學、樂律，治亞里士多德之說。是說也，於中世紀經院哲學為圭皋，乃自托馬斯·阿奎纳起，但其校中，已有疑者。

路德承父命，授博士後，乃治法學。但一五零五年七月二日，歸家途中，近斯道特亨，忽風驟雨劇，大懼，禱於護佑礦工之聖曰：「聖安娜歟，求祐不死，余願為僧。」既發願，父呵亦不從，入奧恩定會修道院，恪守院規。一五零七年二月二十七日，晉鐸。

路德日懺，惟心憂戚，深慮何以得上帝憐。督師約翰·馮·斯道皮茨，聆其懺悔者，勸治神學。乃至維滕貝格，聞威廉·奧克姆之論，重上帝之自由與人之自主。越年，任經學教授(baccalarius biblicus)，習得古希臘文與希伯來文，除教道德哲學，亦始教經學。

一五一零年，其會使之羅馬城，抗議教廷下旨，併其會與一極嚴之修會。路德偕眾往懺禮，望釋心，是知於時未疑教廷之懺禮，第以廷德隳壞，政事苟且，大失望之。

一五一一年，斯道皮茨召之返維滕貝格，授神學博士，立為繼。雖斯氏未能盡釋路德之懷，摯交乃不稍減。一五二四年，斯氏終。

此後數年，路德教贊詩並保羅書信等課。講義與聽課筆記，有存至今者，可考與教廷決裂之始末。初從教廷之說，視聖經之舊約為基督之隱喻。後循奧卡姆、新柏拉圖主義、密契主義之經論，但以訓人，而非社稷。原論短處，輔以上帝親憐之說，惟未思教會居中之能。

### 起念改革
考路德者，於其何時悟出上帝惟恩(sola gratia)之本義，至今猶議。路德呼之曰「塔上之歷」，謂於奧恩定會修道院之隱居塔得悟。有云是乃一五一一年至一五一三年間事，有云一五一五年至一五一八年間，更有云中有漫長之過渡。治教史者欲考其時，乃以明其於改教事上之輕重也。

路德謂此事於彼為大釋，其默思羅馬人書章句時，忽獲十年苦覓之解：
 
:蓋上帝之義，於斯（福音）而著，由信致信，如經云：義者將因信而生。

此語將新其經觀：神之永義，為恩而賚，信基督即得，弗索以德，受餽莫知。

因之中世紀神學所傳者，即於神之展示與人之能力中取衡之說，為路德盡廢矣。以為居神人際之教會，路德亦愈非議之。

一五一五年，著羅馬書教本，述明新說，惟仍雜有約翰尼斯·陶勒之密契主義之見。翌年，發刊一佚名密契主義者之著，以示愈不滿於教會聖禮之虛文。

自一五一七年起，改簽署拼字Luder為Luther，出自希臘文之詞ελευθερος，譯意得釋者，乃示其心之轉也。

### 始行改革

路德昔於羅馬，已見懺悔教俗，陰非之。教會募建聖伯多祿大殿，乃發救宥狀，謂繳以定價，能贖己及先人。路德刊論綱前一年，已諷曰「聞錢入匣聲，則爾魂升天矣。」

一五一七年夏，路德閱美因茨大主教與樞機阿爾佈雷希特·馮·勃蘭登堡致遍遊售狀之司鐸書，言欲分其收入，以償富格爾家族之債，乃前為選主教而貸者，因故遣約翰·特澤爾經維滕堡趣薩克森。一五一七年九月四日。路德發九十五條論綱，俾與儔議其事。今沃爾芬比特宮圖書館藏一抄本，為字字筆錄之最早者。

但以啟改教之端而聞於世者，另有別本，為反赦宥狀而著。謠云十月三十一日，路德釘之於維騰貝格堡宮殿教堂大門，謂意不在反募捐，在反其赦宥說。思教會既病若此，亟須從本整治。論綱不直陳教宗之非，惟謂彼當為眾禱憐於神。次年，復簡其文，告白丁以旨要。

樞機主教阿爾伯特控路德於羅馬。特澤爾發反論綱，以駁九月論綱。一五一八年四月，斯道皮茨邀路德至海德堡之奧恩定會大會，闡論憐與信之獨一關係，辨其與亞里士多德之說及人之自主論之別。有聽而從，將助其改革者，其中有馬丁·布沙及塞巴斯蒂安·弗蘭克。八月，維騰貝格大學立菲利普·梅蘭希通為教授，問學於路德，交莫深。

### 羅馬審判

一五一八年六月，教廷召路德赴羅馬，控其為異端，訊前改爲極異端。有偽其論綱以誣者。路德以其體欠和，請審於德國，薩克森之選帝侯腓特烈三世亦和之。

於焉是案乃涉政事矣：教宗良十世需選帝侯胥之，使屬意者登極於神聖羅馬帝國，遂於一五一八年八月准路德請。樞機迦耶坦奉命於奧格斯堡之帝國大會訊之。一五一八年十月十二至十四日開審。路德弗反其說之無逆於經者，迦耶坦乃定之為異教徒，令交付之，腓特烈三世抗命。

一五一九年元月，神聖羅馬帝國皇帝馬克西米連一世崩，生前意其孫西班牙國王卡洛斯一世繼位。卡洛斯一世，即後稱查理五世者，賄以選帝，其領屬地於意大利，教宗恐見圍，益賴選帝侯。欲與彼修交，乃思息案，遣使與腓特烈三世約，噤路德。

時有因戈爾施塔特神學家埃克，與路德同事爭，埃克乃列論綱，詆路德之論綱。路德遂破緘。從一五一九年七月四至十四日，辯於萊比錫，終論及教宗之權。路德從法學說之，辯其權之受不過四百年，自格拉蒂安之《教會法彙要》出，乃始為全教之首。埃克遂斥路得與百年前燒死之異端揚·胡斯乃一脈逆黨，路得反指教廷致東正教裂，又謂康斯坦茨宗教會議之權弗越聖經，雖其解三教宗共立之難，唯不定教宗與大會孰權為大。又曰：「縱宗教會議亦不免錯。」路德定聖經之尊，勝主教共立之條，稱人須赤心思經，遂始與教裂。

一五一九年六月二十六日，查理五世既立，教廷復審路德，迦耶坦訊，不果。一五二零年六月十五日，教宗下誥，引路德論綱凡四十一條，缺文脈，雜錯謬，不究而遽定罪，限六旬省過，否則絕罰之。

### [[沃爾姆斯帝國大會]]
雖如是，路德仍以一五二零年十月之發文，題曰《基督徒之自由》（De libertate christiana）呈於教宗，諫復召宗教大會。十二月十日，終與教廷裂。教廷燬其著，路德亦於維騰貝格城門前，焚教宗文書、經院哲學卷籍、宗教法典。一五二一年一月三日，乃革出教。

選帝侯弗雷德苦為說之，乃准於下次帝國大會，聽路德辯白。是知中世紀教宗之權漸衰矣，查理五世後，皇帝不受教宗冕。

一五二一年四月十七日，路德於眾王公與城委前，受審於沃爾姆斯帝國大會。末次令悛。越日，思無以聖經證其謬者，拒之，知將死。五月八日，皇帝受教宗之決，乃頒誥，禁民助路德，或藏匿於所，或刊閱其書，必其捕，解羅馬，又准民殺之。誥出大會後，多疑其非法。先時選帝侯弗雷德允囚之，故弗扣押於沃爾姆。查理五世後深悔之，為改教使國分派也。

:**誥略**：
:“朕查理五世……既得父教宗秉法聖鞫，訓示於朕，銘遵厥命，特頒是誥。朕知是犯馬丁·路德，乃教中萎德墮行之賊，異說惑眾……今命爾民，忠於國，遵聖決，毋違命……是犯馬丁·路德，禁留之，禁養之，禁療之，禁與水，禁閱其著於明於隱，禁掖助，禁趨從，禁收庇。見是犯，能者當逮，以解朕前……”

弗雷德兵暗挈路德，至埃森納赫之瓦特堡，免於人害。路德於茲續譯聖經。

### 譯經

路德化名「榮客約克」，於瓦特堡上留至一五二二年三月一日。梅蘭希通德勉之，遂自一五二一年秋譯聖經新約為德文，歷十一月而成。此本刊版甚多。後譯舊約，一五三四年成。斯二者以路德聖經稱於世。譯所由者，乃伊拉斯莫之希臘文聖經，自譯之拉丁文本，武加大譯本。

自是民眾皆能讀聖經。其非直譯字詞，乃求文意通達，符己所會。採市井言為文，故生動形象，俚俗易解。所用方言，為其鄉之中德語，合南北德方言，將使德文定範。

此前已有德文之譯經。至一五一八年，已譯為標準德語十四次，低地德語四次。但皆本於聖傑羅姆之拉丁文譯本，已譯二重矣。路德則從人文主義之旨，取希伯來語與希臘文原文逕譯之。

今教眾用之路德聖經，歷後世多編修，最後乃於一九八四年。是本為教中聖樂所重，摘句為歌者不少。

路德之佈道著述，亦好生動俚俗，不憚鄙。有鄙言今乃成語，若“自喜臀出歡屁”。

### 維騰貝格改革
維騰貝格有路德生徒，佈道時倡改聖事，曰廢修院，禁牲禮，公聖像，予眾聖餐。斯時聖餐酒，惟與司鐸，眾弗享，一五二二年，市議會乃革之，繼納路德議，治貧娼。行政生亂，薩克林之修院出者眾。茨維考有路德生徒托馬斯·閔采爾，反童洗禮，見逐。事益棼。

市議會逐請於路德。路德乃出隱，三月回維騰貝格，佈道六日，說民革教，重愛非儀。堂中像毋盡除，無害也。牲禱禮外，不更聖事，並添信教聖餐禮。乃息爭。

路德革事，不躁進，免與教廷盡裂，弗丕變社會，故得溫和者附。

### 改教擴展
路德一五二零年文，播名德國全境。多處聞改教號。終裂教，立信義宗。是違路德願，其原意改革全教會也。

一五二九年，第二次施佩耶爾帝國大會，天主教議員決，弗更容新教徒。五封邑十四自由城之新教議員抗議。

一五三零年，奧格斯堡帝國大會，新教議員，終成奧格斯堡信條容彼之本旨，廢沃爾姆斯令。改革廣行於德國，得鞏固，斯政治之突破也，後遂致反基督教運動與三十年戰爭。

### 成家境況
一五二五年六月十三日，路德與一前修女訂婚，二十七日結婚。妻名凱瑟琳·馮·波娜，一五二四年自修道院逃。斯順路德之理，蓋其反禁欲，解散修院，不視婚為聖也。非其論者眾。艱難抑鬱之時，妻為之助。收生徒於家，以得財濟困。眾生於焉錄路德言。彼生六子，夭者三。

路德之徽章名路德玫瑰。一五三零年七月八日，致書釋道：

: 其先，十字色玄，處心中，心之色乃本色。從心而行，方為義者……心若是，當置於玫瑰之中。以示信仰予超世之悅慰安寧……因之玫瑰色白非紅。白者聖靈與諸天使之色。玫瑰處天藍色中，示於靈於信之樂乃自天堂……天藍色外圍一金環，以示天堂之樂永久無盡，貴於諸等樂，若金之貴於諸礦物也……

### 農民戰爭
封建社會，常啟戰事，貴族因增農民租稅，限其權，若漁獵、斫薪等，農民為奴者益眾。十五世紀，遂有農民連串起義於瑞士。

一五二四年，德國起農民戰爭。為首者瑞士、施瓦本、巴登之農，各地之農聞風響應之，甚而城市不滿貴族主教者亦從之，所爭者，復農民之權，撤農奴制，至於基本民主。其要求本於聖經，乃視為義，亦思路德與改教者當與之。

其始農民小勝，貴族組軍以迎，首場敗。後有農民謀殺一伯爵並其僕。路德至此未置論於農民起義及要求，惟撰名文《反行殺掠農賊》。貴族不分信仰皆應之，窮兵鎮農。有從路德之貴族亦參軍。

一五二五年，起義延至圖林根與薩克森。路德舊徒與改革者托馬斯·閔采爾，為農言。初欲效路德，說貴族支持改革，第路德說選帝侯不許之，試改革事乃止。

後閔采爾乃為農民軍之首，欲領兵至曼斯費爾德，逐其地伯爵。但其軍為貴族軍圍。農民軍僅持鐮作械，未戎旅。且閔采爾辯士也，善佈道，不諳兵。貴族軍騎兵大潰農民軍，屠五千。不數日，閔采爾見擒斬首。

路德言此乃罰魔鬼之偽正義，曰魔鬼混同天國與人世，以抗神律。但覺於屠殺事有責，因受其號召而起。

此後，各地起義亦平。史家估計，農民死者十三萬。要求無一獲應，徭役反倍增。斯大敗後，越三百多年，德國廢封建，四百多年後，廢王。

### 晚年
路德晚年，仍勤事於大學，授創世記，任神學院長，常訪教會。於末九年間，著論文共一百六十五篇，日寫十書函，試神學博士生眾多，宴中試者。老年積病，性乃蠻，文尖刻而斥厲。有聞妻語之曰：「吾夫，爾無禮過甚。」對曰：「若等教我蠻。」

路德最後出行，至曼斯費爾德，因兄弟家治父銅礦，生計受逼。當地阿爾布雷希特伯爵，欲盡控礦業。一五四五年，路德二赴之以商和策。翌年初，復至，議畢。

二月十七日，議終成。是夜八時後，胸痛，至次晨二時四十五分歿，終年六十二，逝於所生地艾斯萊本。葬維騰貝格宮殿教堂壇下。

## 它典
* 馬丁·路德書目